Die Nan Hua-tempel (南華寺, Nanhua Si) is die grootste Boeddhistetempel en -kweekskool in Afrika, en is geleë in Bronkhorstspruit in Gauteng, Suid-Afrika. Dit is die Afrika-hoofkwartier van die Fo Guang Shan-orde en is in 1967 gestig. Dit is ’n Mahayana Boeddhistiese kloosterorde. Die tempel is op 8 Maart 1992 gestig toe die Bronkhorstspruitse stadsraad onder dr. Hennie Senekal, wat Taiwan besoek en beleggingsmoontlikhede op die dorp ondersoek het, ses hektaar grond aan die Fo Guang Shan-orde geskenk het vir ’n Boeddhistiese kultuur- en opvoedingsentrum. Bouwerk het in Oktober 1992 begin; die uiteindelike koste van die tempel was R60 miljoen. Sedertdien is die tempel, sowel as die Nan Hua-gastehuis, Afrika-Boeddhisteseminaar (ABS), Nan Hua-dorp en ander sentrums gebou. Die tempel het takke in ander Suid-Afrikaanse stede gestig, soos Johannesburg, Bloemfontein, Newcastle, Durban en Kaapstad. Die hooftempel is in 2005 geopen deur die sewende en (nou voormalige) wêreldwye hoofab, Hsin Pei.